Diari Oficial de la Generalitat Valenciana


Sumari del DOGV 9805, del 08-03-2024 (2024/2034)

RESOLUCIÓ de 5 de març de 2024, de la presidenta de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es fan públics els acords de la Comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2023-2024, per a l'alumnat que estiga en possessió del títol de Batxillerat, o de tècnic o tècnica superiors de Formació Professional, o de tècnic o tècnica superiors d'Arts Plàstiques i Disseny, o de tècnic o tècnica esportius superiors, o equivalents a efectes acadèmics.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9805

Data del DOGV
:   08-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2034


Data del document
:   05-03-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * examen

RESOLUCIÓ de 5 de març de 2024, de la presidenta de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es fan públics els acords de la Comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2023-2024, per a l'alumnat que estiga en possessió del títol de Batxillerat, o de tècnic o tècnica superiors de Formació Professional, o de tècnic o tècnica superiors d'Arts Plàstiques i Disseny, o de tècnic o tècnica esportius superiors, o equivalents a efectes acadèmics. [2024/2034]  
Vista l'Orde PJC/39/2024, de 24 de gener, per la qual es determinen les característiques, el disseny i el contingut de l'avaluació de Batxillerat per a l'accés a la universitat, i les dates màximes de realització i de resolució dels procediments de revisió de les qualificacions obtingudes, en el curs 2023-2024.  
Atés el que es disposa en el Decret 38/2021, de 5 de març, del Consell, de regulació de la Comissió Gestora de les Proves d'Accés i Preinscripció en les Universitats Públiques del Sistema Universitari Valencià; la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació (LOMLOE, d'ara endavant) i el Reial decret 310/2016, de 29 de juliol, que establix que el Ministeri d'Educació, Cultura i Esport determinarà, mitjançant una orde ministerial, les característiques, el disseny i el contingut de les proves de l'esmentada avaluació, així com els procediments de revisió de les qualificacions obtingudes.  
D'acord amb tot el que s'ha exposat, en virtut de les atribucions conferides per l'article 3.7 del Decret 38/2021, de 5 de març, del Consell, de regulació de la Comissió Gestora de les Proves d'Accés i Preinscripció en les Universitats Públiques del Sistema Universitari Valencià, i el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, resolc:  
  
Primer  
Donar publicitat en el Diari Oficial de la Generalitat Valenciana de l'Acord de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià pel qual es determinen les dates de les proves d'accés a la universitat (PAU, d'ara en avant) del curs 2023-2024 per a l'alumnat que estiga en possessió del títol de Batxillerat, o de tècnic o tècnica superiors de Formació Professional, o de tècnic o tècnica superiors d'Arts Plàstiques i Disseny, o de tècnic o tècnica esportius superiors, o equivalents a efectes acadèmics, així com els dies dels processos de reclamacions.  
- Convocatòria ordinària: 4, 5 i 6 de juny de 2024 (podria haver-hi algun examen el dia 7 de juny per a alguns estudiants que els coincidisquen els exàmens en l'horari de les PAU).  
Sol·licitud de revisió de les qualificacions: 17, 18 i 19 de juny de 2024. El termini finalitza a les 14.00 hores del dia 19 de juny.  
  
- Convocatòria extraordinària: 2, 3 i 4 de juliol de 2024 (podria haver-hi algun examen el dia 5 de juliol per a alguns estudiants que els coincidisquen els exàmens en l'horari de les PAU).  
Sol·licitud de revisió de les qualificacions: 10, 11 i 12 de juliol de 2024. El termini finalitza a les 14.00 hores del dia 12 de juliol.  
  
Segon  
L'alumnat que realitze les proves d'accés a la universitat del curs 2023-2024 en les universitats públiques de la Comunitat Valenciana podrà conéixer les seues qualificacions a partir de les 13.00 hores del dia 14 de juny de 2024, en la convocatòria ordinària, i a partir de les 17.00 hores del dia 9 de juliol de 2024, en la convocatòria extraordinària.  
Les actes oficials dels resultats de les PAU tindran una validesa que es podrà comprovar de manera electrònica en la pàgina web el portal de l'alumne (https://appweb.edu.gva.es/paseu/) i de la forma que s'indicarà en el document.  
Tercer  
Donar publicitat en el Diari Oficial de la Generalitat Valenciana dels acords de la Comissió sobre criteris d'organització i generals de qualificació que s'inclouen en l'annex adjunt.  
De conformitat amb el que establixen l'article 123 de la Llei 39/2015, d'1 d'octubre, del procediment administratiu comú de les administracions públiques, i els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, esta resolució, que posa fi a la via administrativa, podrà ser objecte d'un recurs potestatiu de reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació, Universitats i Ocupació en el termini d'un mes a comptar des de l'endemà de la publicació de la resolució en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant dels jutjats contenciosos administratius de València en el termini de dos mesos a comptar des de l'endemà de la publicació en el Diari Oficial de la Generalitat Valenciana.  
  
València, 5 de març de 2024.- La presidenta de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià: María Esther Gómez Martín.  
  
  
  
ANNEX  
Accés i admissió a la universitat en el curs 2024-2025  
  
D'acord amb el Reial decret 412/2014, de 6 de juny (BOE 07.06.2014), pel qual s'establix la normativa bàsica dels procediments d'admissió als ensenyaments universitaris oficials de grau; el Reial decret 310/2016, de 29 de juliol (BOE 30.07.2016), pel qual es regula l'avaluació final de Batxillerat, la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, i l'Orde PJC/39/2024, de 24 de gener (BOE 26.01.2024), per la qual es determinen les característiques, el disseny i el contingut de l'avaluació de Batxillerat per a l'accés a la universitat, les dates màximes de realització i de resolució dels procediments de revisió de les qualificacions obtingudes en el curs 2023-2024, la Comissió Gestora dels Processos d'Accés i Preinscripció Universitària del Sistema Universitari Valencià ha acordat que l'accés i l'admissió als estudis universitaris de grau de les universitats públiques valencianes en el curs 2024-2025 s'ajustarà al següent procediment:  
  
  
A) Estudiantat de Batxillerat.  
Per a l'accés i l'admissió a la universitat en el curs 2024-2025 d'este estudiantat, es considerarà la qualificació del Batxillerat més la de la prova d'avaluació de Batxillerat per a l'accés a la universitat, que continuarà denominant-se «prova d'accés a la universitat» (PAU). La prova consistirà en una fase obligatòria i una fase voluntària.  
  
En la fase obligatòria l'estudiantat s'examinarà de 5 assignatures (excepte en els casos d'exempció d'alguna d'estes).  
a) Llengua Castellana i Literatura II.  
b) Valencià: Llengua i Literatura II.  
c) Història d'Espanya o Història de la Filosofia (l'estudiantat en triarà una de les dos en el moment de la formalització de la matrícula de les PAU).  
d) Idioma estranger (el cursat en segon de Batxillerat com a primera llengua estrangera). És un dels 4 següents: Alemany, Anglés, Francés o Italià. (I)  
e) Una de les matèries específiques obligatòries de modalitat de Batxillerat de la modalitat que estiga cursant en el seu segon de Batxillerat, la que trie en el moment de formalitzar la matrícula de les PAU. (II)  
  
(I) L'idioma estranger serà el cursat com a matèria obligatòria (primer idioma), segons el que s'establix en el punt 3 de l'article 3 de l'Orde PJC/39/2024, de 24 de gener, en el qual consta que l'estudiantat podrà examinar-se en la fase voluntària d'un altre idioma estranger, diferent del cursat com a primer idioma; per això l'idioma estranger de la fase obligatòria haurà de ser el cursat en el Batxillerat com a primera llengua estrangera.  
(II) L'estudiantat triarà, en el moment de formalitzar la matrícula en les PAU, l'assignatura específica de modalitat de la fase obligatòria, segons el que s'establix en el punt 1 de l'article 3 de l'Orde PJC/39 /2024, de 24 de gener:  
  
- Per a la modalitat d'Arts:  
• En la via d'Arts Plàstiques, Imatge i Disseny, l'estudiantat s'examinarà obligatòriament de Dibuix Artístic II.  
• En la via de Música i Arts Escèniques, l'estudiantat triarà una assignatura per a la fase obligatòria entre les assignatures Anàlisi Musical II i Arts Escèniques II.  
- Per a la modalitat de Ciències i Tecnologia:  
• L'estudiantat triarà una assignatura per a la fase obligatòria entre les assignatures Matemàtiques II i Matemàtiques Aplicades a les Ciències Socials II.  
- Per a la modalitat d'Humanitats i Ciències Socials:  
• L'estudiantat triarà una assignatura per a la fase obligatòria entre les assignatures Llatí II i Matemàtiques Aplicades a les Ciències Socials II.  
  
La nota d'esta fase obligatòria de les PAU serà la mitjana d'estes 5 assignatures, i haurà de ser igual o superior a 4 punts.  
La nota d'accés serà la mitjana ponderada establida per normativa: el 60 % per a la qualificació final de Batxillerat i el 40 % per a la nota de la fase obligatòria de les PAU. S'entendrà que es reunixen els requisits d'accés quan el resultat d'esta ponderació siga igual o superior a 5 punts.  
L'estudiantat podrà presentar-se, en una fase voluntària, a un màxim de 4 assignatures troncals de les que consten en el document Taula de ponderacions per a la preinscripció de 2024\*, publicat en la pàgina web de la Conselleria d'Educació, Universitats i Ocupació (https://ceice.gva.es/va/web/universidad/informacion-pau), cursades o no cursades, sempre diferents de les que tinga en la seua fase obligatòria, si és el cas, per a augmentar la seua qualificació d'admissió fins a un màxim de 14 punts.  
Per a obtindre la nota d'admissió s'aplicaran, per a cada titulació de grau, les ponderacions de 2 de les assignatures que consten en el document Taula de ponderacions per a la preinscripció de 2024, les que millor qualificació final d'admissió suposen per a cada titulació universitària.  
Per a la ponderació, es consideren iguals les assignatures coincidents en el nom en un currículum i l'altre de Batxillerat. No podran ponderar simultàniament assignatures amb el mateix nom exacte (una de les PAU de 2023 i una de les PAU de 2024, com ara Biologia, i tampoc ponderaran simultàniament estes parelles:  
- Economia de l'Empresa i Empresa i Disseny de Models de Negoci.  
- Fonaments de l'Art II i Fonaments Artístics.  
- Geologia i Geologia i Ciències Ambientals.  
Totes les qualificacions d'estes assignatures serviran per a ponderacions, independentment de la fase en què s'hagen obtingut, l'obligatòria o la voluntària.  
Perquè la qualificació d'una assignatura pondere i servisca per a augmentar la qualificació en l'admissió, haurà de ser igual o superior a 5, siga d'una fase o l'altra de les PAU.  
Les qualificacions obtingudes en les PAU tindran una validesa de dos cursos per a les ponderacions, de manera que es podran utilitzar en la preinscripció d'eixe mateix curs i en la del següent. Esta caducitat de les ponderacions s'aplica a tots els col·lectius d'estudiants que utilitzen ponderacions per a augmentar la seua nota d'admissió fins al màxim de 14 punts.  
A l'estudiantat que vinga d'altres comunitats autònomes només se li ponderaran les qualificacions de les assignatures si coincidixen amb les de segon curs de Batxillerat del nostre sistema educatiu.  
  
No s'establix una vinculació d'estudis de Batxillerat amb les branques de coneixement de les titulacions, de manera que podrà accedir a un determinat grau qualsevol estudiant, independentment de la modalitat de Batxillerat que haja cursat.  
Les assignatures que ponderaran per a l'admissió a una doble titulació seran les que estiguen contemplades de manera individual en cadascuna de les dos titulacions, i s'aplicarà per a cada assignatura la ponderació més alta que tinguen en una titulació o l'altra.  
Segons la disposició addicional tercera de l'Orde PJC/39/2024, de 24 de gener, l'alumnat que haja obtingut el títol de Batxillerat d'acord amb el que s'establix en l'article 23 del Reial decret 243/2022, de 5 d'abril, podrà substituir la matèria obligatòria de modalitat a la qual es referix l'article 3.1 per la matèria que no haja triat prèviament a l'optar, conforme a este article, entre Història d'Espanya i Història de la Filosofia.  
Atés que este estudiantat no té assignatura de modalitat, podrà fer ambdós exàmens, el d'Història d'Espanya i el d'Història de la Filosofia, triant-ne una de les dos, com la resta d'alumnat, i considerant l'altra com a assignatura de modalitat a l'efecte de matrícula en les PAU.  
  
En el cas que l'estudiantat no s'aculla a esta possibilitat i no substituïsca l'assignatura de modalitat de la fase obligatòria, se'l considerarà com un alumne de Batxillerat segons el que s'establix en la LOMLOE, amb totes les seues assignatures de fase obligatòria, segons el que regula l'article 3 de l'Orde PJC/39/2024, de 24 de gener. En este cas podrà presentar-se a la corresponent assignatura de modalitat en la fase obligatòria, encara que no l'haja cursada.  
De conformitat amb l'Orde PJC/39/2024, de 24 de gener, esta possibilitat no es referix a l'estudiantat de Batxillerat que estudia una determinada modalitat i que realitza les assignatures que corresponguen a esta. Per exemple, esta possibilitat no és aplicable a l'estudiantat que està cursant Batxillerat de la modalitat d'Arts, via de Música o d'Arts Escèniques.  
  
B) Estudiantat de cicles formatius de grau superior (títol de tècnic o tècnica superiors de Formació Professional, de tècnic o tècnica superiors d'Arts Plàstiques i/o de tècnic o tècnica esportius superiors i equivalents).  
La qualificació del cicle formatiu de grau superior serà equivalent a la nota d'accés a la universitat de l'estudiantat de Batxillerat; és a dir, a la qualificació del Batxillerat més la de la fase obligatòria de les PAU, segons la mitjana ponderada establida per la normativa.  
Este estudiantat entrarà en la mateixa reserva de places de l'estudiantat de Batxillerat i els estrangers, i podrà presentar-se, en la fase voluntària, als exàmens amb un màxim de 4 assignatures de les que trie entre les assignatures que apareixen en el document Taula de ponderacions per a la preinscripció de 2024\*, ja esmentat en l'apartat anterior. D'esta manera, podrà augmentar la seua qualificació d'admissió fins a un màxim de 14 punts.  
No s'establix una vinculació d'estudis de cicle formatiu de grau superior (CFGS, d'ara en avant) amb les branques de coneixement de les titulacions; és a dir, l'estudiantat podrà accedir a un determinat grau independentment del CFGS cursat.  
  
C) Estudiantat estranger.  
L'estudiantat amb Batxillerat internacional i l'estudiantat estranger de països amb conveni d'accés amb l'Estat espanyol presentaran la informació de l'acreditació en què constarà la seua qualificació d'accés a la universitat. L'estudiantat estranger de països sense conveni d'accés amb l'Estat espanyol haurà de realitzar una prova per a obtindre la nota d'accés o sol·licitar a la UNED la corresponent acreditació que li permeta ser admés en la universitat.  
Este estudiantat entrarà en la mateixa reserva de places de l'estudiantat de Batxillerat i de l'estudiantat de CFGS i podrà presentar-se als exàmens realitzats per la UNED per a poder augmentar la qualificació d'admissió fins a un màxim de 14 punts.  
La UNED serà l'encarregada de certificar les qualificacions de tot l'estudiantat estranger, d'emetre l'acreditació i, si és el cas, de realitzar les proves pertinents.  
Per a l'admissió de l'estudiantat estranger en les universitats públiques valencianes, pot haver-hi algunes titulacions que tinguen requisits especials d'admissió.  
  
D) Estudiantat amb PAU aprovada segons el Reial decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles o normatives anteriors.  
Este estudiantat podrà accedir a la universitat amb les seues qualificacions de la fase general o obligatòria obtingudes amb anterioritat. Les seues qualificacions de fase específica o voluntària, segons corresponga, ja han caducat.  
Si este estudiantat desitja millorar la seua nota d'admissió en la Universitat, podrà utilitzar les seues notes de fase voluntària o de l'assignatura de modalitat o de l'idioma estranger de fase obligatòria del curs passat o presentar-se als exàmens d'un màxim de 4 assignatures de les indicades en el document Taula de ponderacions per a la preinscripció de 2024\*, esmentat anteriorment. En este cas, se li aplicaran les ponderacions que este preveu. També podrà presentar-se a la fase obligatòria, per a millorar la seua nota d'admissió, però s'examinarà de la fase completa.  
  
E) Estudiants que van iniciar els estudis de Batxillerat d'acord amb un sistema educatiu anterior.  
D'acord amb l'Orde ECD/1941/2016, de 22 de desembre, per la qual es determinen les característiques, el disseny i el contingut de l'avaluació de Batxillerat per a l'accés a la universitat, les dates màximes de realització i de resolució dels procediments de revisió de les qualificacions obtingudes, per al curs 2016/2017, l'estudiantat que va iniciar estudis de Batxillerat amb el sistema educatiu anterior, i que no els va finalitzar o no va superar les PAU amb anterioritat, no havia de realitzar l'avaluació final de Batxillerat (PAU) i la seua nota d'accés a la universitat era la qualificació obtinguda en el seu Batxillerat. S'aplicava el mateix criteri a l'alumnat que va obtindre el títol de Batxillerat en el curs 2015-2016 i no va accedir a la universitat en finalitzar este curs. Esta exempció de la fase obligatòria de les PAU no té caducitat, i per tant, la seua nota d'accés a la universitat obtinguda el curs esmentat té validesa indefinida. En el curs 2023-2024 ja no s'atorgaran exempcions de les PAU. Si este estudiantat desitja millorar la seua nota d'admissió, podrà utilitzar les seues notes de fase voluntària o de l'assignatura de modalitat o de l'idioma estranger de fase obligatòria del curs passat o presentar-se en la fase voluntària als exàmens d'un màxim de 4 assignatures de les indicades en el document Taula de ponderacions per a la preinscripció de 2024\*. En este cas, se li aplicaran les ponderacions que este preveu. També podrà presentar-se a la fase obligatòria, per a millorar la seua nota d'admissió, però s'examinarà de la fase completa. Si l'estudiantat exempt de les PAU en 2017 es presenta a la fase obligatòria i la suspén, sí que se li consideraran per a ponderar les qualificacions de les assignatures d'esta fase que servixen per a ponderar si la nota d'estes assignatures és igual o superior a 5.  
  
L'estudiantat que haja cursat el Batxillerat amb continguts de lleis educatives anteriors i vulga presentar-se de nou a les PAU, o vulga presentar-se per este curs per primera vegada, realitzarà els mateixos exàmens que l'estudiantat que ja cursa els de la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació (LOMLOE).  
Segons consta en la disposició addicional segona de l'Orde PJC/39/2024, de 24 de gener, l'alumnat procedent del sistema establit per la Llei orgànica 8/2013, de 9 de desembre, per a la millora de la qualitat educativa, que trie per a la prova la modalitat d'Arts podrà examinar-se, en lloc de la matèria obligatòria de la modalitat prevista per a esta modalitat en l'article 3.1, de la matèria Fonaments de l'Art II regulada en el Reial decret 1105/2014, de 26 de desembre, pel qual s'establix el currículum bàsic de l'Educació Secundària Obligatòria i del Batxillerat, o de la matèria de Fonaments Artístics regulada en el Reial decret 243/2022, de 5 d'abril.  
L'examen de Fonaments de l'Art II serà en el mateix moment en què es realitze l'examen de Fonaments Artístics. L'estudiantat que s'aculla a esta opció no es podrà presentar a estes dos assignatures simultàniament. L'estudiantat que es presente a Fonaments de l'Art II en la fase obligatòria no podrà presentar-se a Fonaments Artístics en la fase voluntària. Només es donarà la possibilitat de presentar-se a l'assignatura Fonaments de l'Art II en el cas de presentar-se a la fase obligatòria completa. No hi haurà examen de Fonaments de l'Art II com a assignatura de la fase voluntària. L'estudiantat que complisca els requisits de la disposició addicional segona podrà triar la seua assignatura de modalitat de la fase obligatòria entre estes tres opcions:  
- Matèria obligatòria de la modalitat, prevista per a esta modalitat en l'article 3.1 de l'Orde PJC/39/2024, de 24 de gener.  
- Fonaments de l'Art II, regulada en el Reial decret 1105/2014.  
- Fonaments Artístics, regulada en el Reial decret 243/2022, de 5 d'abril.  
  
F) Estudiantat titulat i amb estudis universitaris.  
El procediment d'accés i admissió a la universitat d'este estudiantat s'ajustarà als articles 3, 9 i 10 del Reial decret 412/2014, de 6 de juny.  
  
Tindrà un grup de reserva de places amb els percentatges que establix l'esmentat reial decret.  
  
G) Estudiantat major de 25, 40 o 45 anys.  
Este estudiantat realitzarà les seues proves d'accés específiques i tindrà una nota d'accés sobre un màxim de 10 punts, que serà també la seua nota d'admissió.  
Tindrà un grup de reserva de places amb els percentatges que marca el Reial decret 412/2014, de 8 de juny.  
Es manté la relació entre branques de coneixement de les titulacions i les opcions de les proves d'accés regulades en el Reial decret 1892/2008, de 14 de novembre, a l'efecte de preferència d'admissió.  
  
Consideració general  
Tot el procediment d'accés i admissió a la universitat, i l'acord de ponderacions, serà vàlid exclusivament per a l'admissió en el curs 2024-2025 (procés de preinscripció de 2024).  
  
\*Document de ponderacions publicat en la pàgina web de les PAU de la Conselleria d'Educació, Universitats i Ocupació.  
https://ceice.gva.es/va/web/universidad/informacion-pau